Frp vil beholde den nasjonale grensekontrollen selv om Schengens yttergrense skulle bli styrket som følge av en avtale med Tyrkia. Heller ikke Høyre eller Sp vil gi opp kontrollen.

– Å avslutte grensekontrollen vil være uansvarlig. Vi vet at det befinner seg hundretusener i Europa som vi ikke vet hvem er. De kan være krigsforbrytere eller mellomledere i Den islamske staten (IS), sier Fremskrittspartiets Mazyar Keshvari til Klassekampen. Keshvari har ikke noe problem med å forsvare fortsatt kontroll til tross for at tanken bak Schengen er full bevegelsesfrihet innad i området.

Les også: - Stengte grenser kan gi store flyktningleirer i Europa

– Selvfølgelig er det adgang til å ha midlertidig kontroll av eget territorium. Alt avhenger av det totale bildet. Det er ikke så enkelt at dersom det blir en avtale med Tyrkia, så vil behovet for en nasjonal grenseavtale bortfalle.

Sp-leder Trygve Slagsvold Vedum vil ha nasjonal grensekontroll i mer enn de seks månedene Schengen-avtalen åpner for, og heller ikke Høyres Ingjerd Schou ser noe prinsipielt galt med forlenget grensekontroll.

Les også: Schengen-kollaps kan koste 1000 milliarder

– Vi kan ikke være et trekkplaster i Norden. Vi må sammen med våre nordiske naboer håndtere og få kontroll over situasjonen. Hvis det blir for mange, så er jeg urolig for at nordmenn ikke lenger vil hjelpe flyktningene, sier hun.

Les også: Ønsker felleseuropeisk grensestyrke på plass i september